Gydebanker, nye klitter, genopretning af vandløb og sikring af sjældne sommerfuglearter og orkidéer. Det er bare nogle af de ting, godt tre millioner kroner skal hjælpe med at få gennemført i Nordjylland. Pengene kommer fra Den Danske Naturfond og skal fordeles mellem i alt seks naturprojekter i det nordjyske. 484.000 kroner går til at etablere gydebanker og at gennemføre naturpleje i og ved Tversted Å. Gydebankerne er til fordel for fisk som havlampret og ørred, mens naturplejen kommer eksempelvis sjældne orkidéarter til hjælp. LandboNord har modtaget næsten 1,5 millioner kroner til at udvide et syv hektar stort naturområde ved Skallerup, Indlandsklitterne og Nørlev Sø. Her er formålet at give blandt andet sjældne sommerfugle og frøer bedre levevilkår. Til at forbedre naturen ved Tostrup Bakker har Agri Nord modtaget 789.000 kroner, mens Tyvdahlhøj ved Aalborg har fået 376.000 kroner til at sikre levesteder for sjældne planter. Og endelig har Trend AA Lystfiskerforening fået 79.000 kroner til at føre Holmegårdsbækken tilbage til Trend Å. I alt har 18 projekter i Danmark modtaget støtte for 11,8 millioner kroner fra Den Danske Naturfond.

Referat:
Den Danske Naturfond er onsdag i julegavehumør og giver godt tre millioner kroner i støtte til nordjyske naturprojekter.